
	תיקון סעיף 11
	1.
	בחוק פיצויי פיטורים, התשכ"ג–1963[footnoteRef:2], בסעיף 11א –  [2:  ס"ח התשכ"ג, עמ' 136.] 


	
	
	(1)	בכותרת הסעיף, במקום האמור בה יבוא "פיצויים למתגייס לעבודה בשירותי בטחון והצלה";

	
	
	(2)	ברישה, במקום "או לשירות בתי הסוהר" יבוא "לשירות בתי הסוהר או לרשות הארצית לכבאות והצלה";

	
	
	(3)	בפסקה (1),  במקום "או בשירות בתי הסוהר" יבוא "בשירות בתי הסוהר או ברשות הארצית לכבאות והצלה";

	
	
	(4)	בפסקה (3),  במקום "או משירות בתי הסוהר" יבוא "משירות בתי הסוהר או מהרשות הארצית לכבאות והצלה".


דברי הסבר
חוק פיצויי פיטורים, התשכ"ג–1963 מזכה עובדים שפוטרו מעבודתם בפיצויי פיטורים. זכות זו מוענקת לא רק למפוטרים בעל כורחם אלא גם לעובדים שהתפטרו בנסיבות מיוחדות שלגביהן מתקיים טעם ייחודי המצדיק סיום חוזה עבודה באופן המזכה את העובד המתפטר בפיצויי פיטורים. 
בין הנסיבות המצדיקות הענקת פיצויי פיטורים למתפטר ניתן למצוא נסיבות שתכליתן אישית, כגון מצב בריאותי, פטירת עובד או מעסיק, התפטרות של הורה לטפל בילדו, התפטרות עקב שהייה במקלט לנשים, וכן נסיבות שלהן תכלית ציבורית מובהקת, כגון עידוד העתקת מגורים של העובד המתפטר לישוב פיתוח או ישוב חקלאי, עידוד גיוס לשירות סדיר בצה"ל ועידוד גיוס למשטרת ישראל או לשירות בתי הסוהר.  
תכלית ראויה מאין כמוה היא קידום הגיוס לרשות הכבאות וההצלה, על ידי מתן הזכות לראות במי שהתפטר לשם כך כזכאי לפיצויי פיטורים על אף שהתפטר. 
הקמת הרשות הארצית לכבאות והצלה הוצעה במסגרת וועדת גינוסר שעסקה בשירותי הכבאות. חוק הרשות הארצית לכבאות והצלה, התשע"ב-2012 חוקק כמיזוג של הצעת חוק פרטית שהגיש חבר הכנסת דוד אזולאי ז"ל עם הצעת חוק ממשלתית. במסגרת חוק זה כונן גוף לאומי – הרשות הארצית לכבאות והצלה, שהוכפפה לשר לביטחון הפנים, וכך מאסופה של איגודי ערים וולונטריים בשלטון המקומי, קמה לה רשות ארצית עם שרשרת פיקוד ויעדים לאומיים המוגדרים על ידי ממשלת ישראל.
גם על נושא מעמד העובדים המועסקים ברשות הארצית לכבאות והצלה לא פסח חבר הכנסת דוד אזולאי ז"ל, עת שכנע את הוועדה כי הוראות חוק "הסכמים קיבוציים" התשי"ז–1957, יחולו על עובדי הרשות. 
מתוך ראיית חשיבותה של הרשות והוקרת תפקידם של עובדיה, מבקשת הצעת החוק לסייע בהעלאת מעמדם של המתגייסים לעבודה כלוחמי אש ברשות הארצית לכבאות והצלה, למעמד זהה לזה של מי שמתגייסים לשירותים ביטחוניים לאומיים אחרים לעניין הזכאות לפיצויי פיטורים. כך, לא רק מי שמתפטר על מנת להתגייס לצה"ל, למשטרת ישראל או לשב"ס, אלא אף מי שיתפטרו על מנת להתגייס לרשות הארצית לכבאות והצלה, יהיו זכאים למעמד של מתפטר בדין מפוטר. 
הצעות חוק זהות הונחו על שולחן הכנסת העשרים ושלוש על ידי חבר הכנסת ינון אזולאי וקבוצת חברי הכנסת (פ/1783/23), ועל שולחן הכנסת העשרים וארבע על ידי חברי הכנסת ינון אזולאי ומשה ארבל (פ/785/24).
הצעת החוק זהה לפ/785/24 ולפיכך לא נבדקה מחדש על ידי הלשכה המשפטית של הכנסת.
[bookmark: _GoBack]

[bookmark: selectedDocDateB]


2

